text: কালকিনিতে মোটরসাইকেলের নিয়ন্ত্রণ হারিয়ে নিহত-২ – দৈনিক আমাদের পত্রিকা
  কালকিনিতে মোটরসাইকেলের নিয়ন্ত্রণ হারিয়ে নিহত-২
  নাজমুল হোসেন, কালকিনি(মাদারীপুর) | July 8, 2019
  মাদারীপুরের কালকিনিতে একটি মোটরসাইকেলের নিয়ন্ত্রণ হারিয়ে রাস্তার পার্শ্ববর্তী গাছের সাথে ধাক্কা লাগলে দুমড়ে-মুচড়ে যায় মোটরসাইকেলটি। এসময় ঘটনাস্থলেই চালকসহ ২জন নিহত এবং গুরুতর আহত হন ১জন। রবিবার (৭ জুলাই) রাত ৯টার দিকে উপজেলার ডাসার থানার ভুড়ঘাটা টু শশিকর সড়কের দক্ষিণ ভাউতলি নামক এলাকায় এ ঘটনা ঘটে।
  নিহতরা হলেন, ডাসার থানার কাজী বাকাই ইউনিয়নের পশ্চিম খান্দুলী গ্রামের মৃত ফজর খাঁর ছেলে সাগর খাঁ (২৬) ও বরগুনা জেলার কালাইচর এলাকার খায়রুল আলমের ছেলে শাহজাদা(২৫)। আহত হন, বরিশালের গৌরনদী উপজেলার মেদাকুল গ্রামের আব্দুল হকের ছেলে লাভলু হক(১৮)।
  এদিকে পরিবারের একমাত্র উপার্জনক্ষম ব্যাক্তিদের হারিয়ে নিহতদের পরিবারে শোকের ছায়া নেমে এসেছে।
  স্থানীয়রা জানায়, রাতে মোটরসাইকেল যোগে সাগর, শাহজাদা ও লাভলু নামের এই ৩জন কাজীবাকাইর ঘোষেরহাট থেকে কালকিনির উদ্দ্যেশ্যে রওয়ানা দিয়ে দক্ষিণ ভাউতলি নামক এলাকায় পৌঁছলে মোটরসাইকেলটি নিয়ন্ত্রণ হারিয়ে রাস্তার পার্শ্ববর্তী গাছের সাথে ধাক্কা লাগে। এসময় মোটরসাইকেলে থাকা ৩ আরোহীর মধ্যে ২জনই ঘটনা স্থলে মৃত্যু বরণ করেন এবং গুরুতর আহত অবস্থায় ১জনকে উপজেলা সদর হাসপাতালে ভর্তি করা হয়।
  এই বিষয়ে ডাসার থানার ভারপ্রাপ্ত কর্মকর্তা মোঃ গোলাম কিবরিয়া জানান, দ্রুতগতিতে মোটরসাইকেল চালাতে গিয়ে দুর্ঘটনার শিকার হয়ে চালকসহ ২জন নিহত এবং ১জন গুরুতর আহত হন।